PMIndiaData/PMIndiaSum huggingface dataset:
এফচিআইএলৰ গোৰখপুৰ আৰু  ছিন্দ্ৰি আৰু এইচএফচিএলৰ বাৰাউনি সাৰ কাৰখানাৰ পুনৰুজ্জীৱিতকৰণৰ লক্ষ্যৰে ৰেহাই সংক্রান্তীয় চুক্তি আৰু ভূমি লিজত দিয়া চুক্তিত কেবিনেটৰ অনুমোদন

প্রধানমন্ত্রী শ্রী নৰেন্দ্র মোদীৰ অধ্যক্ষতাত অনুষ্ঠিত কেন্দ্ৰীয় কেবিনেট বৈঠকত হিন্দুস্থান উর্বৰক আৰু ৰসায়ন লিমিটেড(এইচইউআৰএল)ক ভূমি লিজত দিয়াৰ সিদ্ধান্তত অনুমোদন জনোৱা হৈছে। বৈঠকত এফচিআইএলৰ গোৰখপুৰ আৰু ছিন্দ্ৰিস্থিত সাৰ কাৰখানাসমূহ পুনৰুজ্জীৱিতকৰণ তথা এইচএফচিএলৰ বাৰাউনি সাৰ কাৰখানা পুনৰুজ্জীৱিতকৰণৰ বাবে ৰেহাইৰ লগতে ভূমি লিজত দিয়া সংক্রান্তীয় চুক্তিতো অনুমোদন জনোৱা হৈছে। ইফালে, এখন আন্তঃমন্ত্ৰালয় কমিটিক এফচিআইএল/এইচএফচিএল আৰু এইচইউআৰএলৰ মাজত প্রয়োজনীয় চুক্তি অনুমোদনৰ কর্তৃত্ব প্ৰদান কৰা হৈছে। ইয়াৰ ফলত গোৰখপুৰ, ছিন্দ্ৰি আৰু বাৰাউনিৰ সাৰ কাৰখানাসমূহ পুনৰুজ্জীৱিত হোৱাৰ লগতে সাৰ উৎপাদনৰ ক্ষেত্রত পৰ্যাপ্ত বিনিয়োগ আকর্ষণ বৃদ্ধি কৰিবলৈ সক্ষম হ’ব। এই ইউনিটবোৰ জগদীশপুৰ-হলদিয়া পাইপলাইনে ভাৰতৰ পূৰ্বাঞ্চলৰ গুৰুত্বপূৰ্ণ আন্তঃগাঁথনি উন্নয়নত সহায় কৰিব। তদুপৰি, ইয়াৰ ফলত পূর্বাঞ্চলত কৰ্মসংস্থাপনৰ সুযোগ বৃদ্ধি কৰাৰ লগতে অর্থনৈতিক কাম-কাজৰো ব্যাপক উত্থান হ’ব। এই পুনৰুজ্জীৱিতকৰণ ব্যৱস্থাই থলুৱা ইউৰিয়া উৎপাদন বৃদ্ধিৰ লগতে সাৰ উৎপাদনৰ ক্ষেত্রত স্বনির্ভৰশীলতা হোৱাত সহায় কৰিব। এইচইউআৰএল হৈছে গোৰখপুৰ, ছিন্দ্ৰি আৰু বাৰাউনী সাৰ কাৰখানা পুনৰুজ্জীৱিতকৰণৰ বাবে ২০১৬ৰ জুন মাহত গঠন কৰা এনটিপিচি, আইঅ’চিএল, চিআইল আৰু এফআইচিএল/এইচএফচিএলৰ এক যুটীয়া অংশীদাৰিত্বমুলক কোম্পানী। ইয়াৰ অধীনত এই তিনিটা স্থানত সাৰ কাৰখানা স্থাপন কৰাৰ বাবে এফআইচিএল/এইচএফচিএল আৰু এইচইউআৰএলৰ মাজত চুক্তি স্বাক্ষৰ কৰা হ’ব। লিজত দিয়া ভূমিৰ ম্যাদ ৫৫ বছৰ। ইয়াৰ বাবে এইচইউআৰএলে প্ৰতি বছৰে এফআইচিএল/এইচএফচিএলক ১ লাখকৈ প্ৰদান কৰিব লাগিব।
আমাক সংবিধান প্ৰদান কৰা মহান ব্যক্তিসকললৈ শ্ৰদ্ধা নিবেদন কৰিলোঃ প্ৰধানমন্ত্ৰ

প্ৰধানমন্ত্ৰী শ্ৰী নৰেন্দ্ৰ মোদীয়ে আমাক সংবিধান প্ৰদান কৰা মহান ব্যক্তিসকললৈ শ্ৰদ্ধা নিবেদনেৰে ৰাষ্ট্ৰখনৰ প্ৰতি তেওঁলোকৰ দৃষ্টি পৰিপূৰণৰ অংগীকাৰৰ কথা পুনৰবাৰ উল্লেখ কৰে। এটি টুইটত প্ৰধানমন্ত্ৰীগৰাকীয়ে কয়; "আজি সংবিধান দিৱসৰ দিনা আমাক সংবিধান প্ৰদান কৰা মহান ব্যক্তিসকললৈ শ্ৰদ্ধা নিবেদন কৰিলো আৰু আমাৰ ৰাষ্ট্ৰখনৰ প্ৰতি তেওঁলোকৰ দৃষ্টি পৰিপূৰণৰ অংগীকাৰক দোহাৰিছো।"
চিবিএছইয়ে দশম শ্ৰেণীৰ ফলাফল ঘোষণা কৰাৰ পাছত প্ৰধানমন্ত্ৰীয়ে ছাত্ৰ-ছাত্ৰীক অভিনন্দন জনা

চিবিএছইয়ে দশম শ্ৰেণীৰ ফলাফল ঘোষণা কৰাৰ পাছত প্রধানমন্ত্রী শ্ৰী নৰেন্দ্ৰ মোদীয়ে ছাত্ৰ-ছাত্ৰীসকলক অভিনন্দন জনাইছে। এটা টুইটত, প্ৰধানমন্ত্ৰীয়ে কয়: "মই সেই সকলোকে অভিনন্দন জনাইছো যিসকল তেওঁলোকৰ চিবিএছই দশম শ্ৰেণীৰ পৰীক্ষাত উত্তীৰ্ণ হৈছে। মই তেওঁলোকক সন্মুখত থকা এটা ফলপ্ৰসু শৈক্ষিক যাত্ৰাৰ বাবে শুভেচ্ছা জনাইছো। মই নিশ্চিত যে অনাগত সময়ত এই নৱ প্ৰজন্মই সফলতাৰ নতুন উচ্চতাত আৰোহণ কৰিব।"
চীনৰ জিয়ামেনত অনুষ্ঠিত ২০১৭ৰ ব্ৰিকছ সন্মিননত সময়ত ব্রিক্‌ছ নেতাৰ উপস্থিতিত স্বাক্ষৰিত দস্তাৱেজ

১. অৰ্থনৈতিক আৰু বাণিজ্যিক সহযোগিতা সম্পৰ্কীয় ব্রিক্‌ছ কৰ্মসূচী। ২. উদ্ভাৱন ক্ষেত্রত সহযোগিতা বৃদ্ধিৰ ব্রিক্‌ছ কৰ্মসূচী(২০১৭-২০২০)। ৩. ব্রিক্‌ছ ৰাষ্ট্রসমূহৰ মাজত কাষ্টমছ সম্পর্কীয় বিষয়ৰ সহযোগিতা বৃদ্ধিৰ কৌশলগত পৰিকাঠামো। ৪. কৌশলগত সহযোগিতাৰ অৰ্থে ব্রিক্‌ছ ব্যৱসায়িক পৰিষদ আৰু নিউ ডেভেলপমেণ্ট বেংকৰ মাজত বুজাবুজি চুক্তি স্বাক্ষৰ।
আধাৰ আৰু অন্যান্য আইন (সংশোধনী) সংক্রান্তীয় অধ্যাদেশ, ২০১৯ লৈ কেবিনেটৰ অনুমোদন

প্রধানমন্ত্রী নৰেন্দ্র মোদীৰ পৌৰহিত্যত কেন্দ্রীয় কেবিনেটৰ এক গুৰুত্বপূৰ্ণ বৈঠকত আধাৰ আইন সংশোধনী ২০১৬, ধন আত্মসাৎ প্রতিৰোধ (সংশোধনী) আইন ২০০৫ আৰু ভাৰতীয় টেলিগ্রাম আইন (সংশোধনী), ১৮৮৫ সংক্রান্তীয় এক অধ্যাদেশ জাৰি কৰাৰ সিদ্ধান্তলৈ অনুমোদন প্ৰদান কৰা হৈছে। উল্লেখ্য যে ২০১৯ চনৰ ৪ জানুৱাৰী তাৰিখে লোকসভাত এই সংক্রান্তীয় যি বিধেয়ক গৃহীত হৈছে, এই অনুৰূপেই অধ্যাদেশসমূহৰ মূল বিষয়বস্তু হ’ব। নতুন সংশোধনীৰ ফলত ভাৰতৰ অন্যতম পৰিচিত কর্তৃপক্ষ UID কর্তৃপক্ষৰ এক বিশেষ ব্যৱস্থা গঢ়ি তোলাৰ কথাও এই অধ্যাদেশত উল্লেখ কৰা হৈছে। আধাৰ আইন উলঙ্ঘন কৰিলে তাৰ যথোপযুক্ত শাস্তিৰ বিধানো এই অধ্যাদেশত উল্লেখ কৰা হৈছে।
প্ৰধানমন্ত্ৰীয়ে পুৱা ৯:৩০ বজাত ভাৰতীয় দলৰ সৈতে বাৰ্তালাপ কৰিব

প্ৰধানমন্ত্ৰী শ্ৰী নৰেন্দ্ৰ মোদীয়ে পুৱা ৯:৩০ বজাত ভাৰতীয় দলটোৰ সৈতে মত-বিনিময় কৰিব। তেওঁ কয় যে এই ভাৰতীয় দলটোৱে ইতিহাস সৃষ্টি কৰিছে আৰু প্ৰতিজন ভাৰতীয়ৰ মুখত হাঁহি আনিছে। প্ৰধানমন্ত্ৰীয়ে টুইট কৰে: “আজি পুৱা ৯:৩০ বজাত Deaflympics ভাৰতীয় দলৰ সৈতে মত বিনিময় কৰিম। এই সমগ্ৰ ভাৰতীয় দলটোৱে ইতিহাস সৃষ্টি কৰিছে আৰু প্ৰতিজন ভাৰতীয়ৰ মুখত হাঁহি আনিছে।”
অনিয়ন্ত্রিত সঞ্চয় আঁচনি নিষিদ্ধকৰণ বিধেয়ক, ২০১৮ৰ সংশোধনী প্ৰস্তাৱ কেবিনেটৰ অনুমোদন

প্ৰধানমন্ত্রী শ্ৰী নৰেন্দ্ৰ মোদীৰ অধ্যক্ষতাত অনুষ্ঠিত কেন্দ্রীয় কেবিনেট বৈঠকত অনিয়ন্ত্রিত সঞ্চয় আঁচনি নিষিদ্ধকৰণ বিধেয়ক, ২০১৮ৰ সংশোধনৰ প্ৰস্তাৱ অনুমোদন জনোৱা হৈছে। বিত্ত মন্ত্ৰালয়ৰ স্থায়ী কমিটীৰ পৰামৰ্শৰ ভিত্তিত এই সিদ্ধান্ত লোৱা হৈছে৷ ২০১৮ৰ ১৮জুলাইত অনিয়ন্ত্রিত সঞ্চয় আঁচনি নিষিদ্ধকৰণ বিধেয়ক, ২০১৮উত্থাপন কৰা হৈছিল। পৰৱৰ্তী সময়ত বিধেয়কখন বিত্ত মন্ত্ৰালয়ৰ স্থায়ী কমিটীলৈ বিবেচনাৰ বাবে পঠোৱা হয়। চলিত বৰ্ষৰ ৩ জানুৱাৰীত কমিটীয়ে এই সন্দৰ্ভত তেওঁলোকৰ প্ৰতিবেদন প্ৰদান কৰে৷ বিধেয়কখনিত প্ৰস্তাৱিত সংশোধনীসমূহৰ ফলত দেশত ভুৱা চীটফাণ্ডৰ সমস্যা প্ৰতিৰোধ আইনখন আৰু অধিক কঠোৰ হ’ব৷ ফলস্বৰূপে দেশত দৰিদ্ৰ লোকসকলৰ কষ্টোপার্জিত ধনৰাশিৰ অপচয় প্ৰতিৰোধ কৰাটো সম্ভৱ হ’ব৷ বিধেয়কখনিত অনিয়ন্ত্রিত সঞ্চয় আঁচনি গ্ৰহণৰ কাম হাতত লোৱা আৰু এই বিষয়ত বিজ্ঞাপন প্ৰচাৰ নিষিদ্ধ কৰাৰ ব্যৱস্থা আছে। তদুপৰি, কোনোপ্ৰকাৰে এই ধৰণৰ চীটফাণ্ড প্ৰকল্পৰ জৰিয়তে ধন সংগ্ৰহ কৰিব পৰা নাযাব৷ সংশোধনী প্ৰক্ৰিয়াৰ নীতি হৈছে অনিয়ন্ত্রিত সঞ্চয় আঁচনি জৰিয়তে সংগ্ৰহ কৰাটো সম্পূর্ণভাবে নিষিদ্ধ কৰা হ’ব৷ বর্তমান প্ৰচলিত ব্যৱস্থাত ভুৱা বিনিয়োগ প্ৰকল্পৰ জৰিয়তে ধন সংগ্ৰহৰ পাছত আইনগত ব্যৱস্থা দিহা কৰা হৈছে৷ বিধেয়কখনিত এই ধৰণৰ অনিয়ন্ত্রিত সঞ্চয় আঁচনি চলোৱা, নিয়ন্ত্রিত সঞ্চয় আঁচনিত প্ৰতাৰণামূলক ভুল-ত্ৰুটি আৰু চীটফাণ্ড প্ৰকল্পত ধন বিনিয়োগৰ বাবে জনসাধাৰণক প্ৰলোভিত কৰাৰ কামক অপৰাধ হিচাপে গণ্য কৰাৰ কথা কোৱা হৈছে৷ বিধেয়কখনিত অপৰাধীসকলক কঠোৰ শাস্তি আৰু বৃহৎ পৰিমাণ ধন জৰিমনাৰ ব্যৱস্থা কৰা হৈছে। তদুপৰি, বিধেয়কখনিত ভুৱা চীটফাণ্ডৰ বাবে সংগৃহীত ধন ঘুৰাই দিয়াৰ পর্যাপ্ত ব্যৱস্থা উল্লেখ কৰা হৈছে৷ ইয়াৰ জৰিয়তে চীটফাণ্ডৰ সংগঠক বা মালিকৰ সম্পত্তি বাজেয়াপ্ত কৰি গ্রাহকসকলৰ টকা ঘুৰাই দিয়া ব্যৱস্থা কৰা হৈছে৷ এই ধৰণৰ সম্পত্তি বাজেয়াপ্ত কৰাৰ লগতে সেইবোৰ বিক্রী কৰি গ্রাহকসকলক ঘুৰাই দিয়াৰ বাবে নির্দিষ্ট সময়সীমা থাকিব৷ সমগ্ৰ দেশত সকলো ধৰণৰ ধন সঞ্চয় সংগ্ৰহৰ তথ্যৰ এটি অনলাইন কেন্দ্রীয় তথ্য ভাণ্ডাৰ প্ৰস্তুত কৰি তাত ৰখা হ’ব৷ বিধেয়কখনিত ‘সঞ্চয় সংগ্রাহক’ তথা ‘সঞ্চয়’ৰ সাৰ্বজনীন সংজ্ঞা দিয়া হৈছে৷ আইনৰ দ্বাৰা অনুমোদিত বিশেষ কেইটামান ক্ষেত্ৰক বাদ দি কোনো ব্যক্তি বা সংস্থাই সঞ্চয় প্ৰকল্পৰ জৰিয়তে ধন সংগ্ৰহ বা ধন সংগ্ৰহৰ বাবে উৎসাহিত কৰিলে তেওঁক ‘সংগ্রাহক’ হিচাপে ধৰা হ’ব৷ বিধেয়কখনি কার্যকৰী কৰাৰ প্রাথমিক দায়িত্ব ৰাজ্য চৰকাৰসমূহৰ হাতত থাকিব৷ বৰ্তমান সময়ত দেশজুৰি ব্যাপি থকা ভুৱা চীটফাণ্ড সমস্যা সমাধানৰ প্ৰতি লক্ষ্য ৰাখি এই পদক্ষেপ গ্ৰহণ কৰা হৈছে৷
গুজৰাটৰ ভাৰুচৰ এটা কাৰখানাত সংঘটিত দুৰ্ঘটনাত প্ৰাণ হেৰুওৱাৰ ঘটনাত প্ৰধানমন্ত্ৰীৰ শোক প্ৰকাশ

প্ৰধানমন্ত্ৰী শ্ৰী নৰেন্দ্ৰ মোদীয়ে গুজৰাটৰ ভাৰুচৰ এটা কাৰখানাত সংঘটিত দুৰ্ঘটনাত কেইবাগৰাকীও লোকে প্ৰাণ হেৰুওৱাৰ বাবে গভীৰ শোক প্ৰকাশ কৰিছে। প্ৰধানমন্ত্ৰীয়ে প্ৰধানমন্ত্ৰীৰ ৰাষ্ট্ৰীয় সাহায্য পুঁজি(পিএমএনআৰএফ)ৰ পৰা ঘটনাটোত নিহতসকলৰ পৰিয়ালৰ লোকক ২ লাখ টকা আৰু আহতসকলক ৫০,০০০ টকাৰ আৰ্থিক অনুদান আগবঢ়োৱাৰ কথা ঘোষণা কৰিছে। প্ৰধানমন্ত্ৰী কাৰ্যালয়ে টুইট কৰিছে; “প্ৰধানমন্ত্ৰী শ্ৰী নৰেন্দ্ৰ মোদীয়ে ভাৰুচৰ এটা কাৰখানাত সংঘটিত দুৰ্ঘটনাৰ ফলত প্ৰাণ হেৰুওৱাৰ ঘটনাত শোক প্ৰকাশ কৰিছে। তেওঁ শোকসন্তপ্ত পৰিয়ালসমূহলৈ সমবেদনা জ্ঞাপন কৰে। মৃতকৰ নিকটাত্মীয়ক পিএমএনআৰএফৰ পৰা ২ লাখ টকা আৰু আহতসকলক ৫০,০০০ টকাৰ অুদান আগবঢ়োৱা হ’ব।”
প্ৰাক্তন প্ৰধানমন্ত্ৰী শ্ৰী লাল বাহাদুৰ শাস্ত্ৰীৰ পূণ্য তিথিত প্ৰধানমন্ত্ৰীৰ শ্ৰদ্ধাঞ্জলি

প্ৰধানমন্ত্ৰী শ্ৰী নৰেন্দ্ৰ মোদীয়ে প্ৰাক্তন প্ৰধানমন্ত্ৰী শ্ৰী লাল বাহাদুৰ শাস্ত্ৰীৰ পূণ্য তিথিত শ্ৰদ্ধাঞ্জলি জ্ঞাপন কৰিছে। “আমি শাস্ত্ৰী জীৰ পূণ্য তিথিত শ্ৰদ্ধাঞ্জলি জ্ঞাপন কৰিছো।তেখেতৰ প্ৰভাৱশালী সেৱা আৰু সাহসী নেতৃত্বক ভাৱিষ্যতৰ প্ৰজন্মই সদায় মনত ৰাখিব”, প্ৰধানমন্ত্ৰীগৰকীয়ে কয়।
ৰাষ্ট্ৰপতি নিৰ্বাচনত জয়ৰ পাছতে পুটিনলৈ অভিনন্দনসূচক ফোন প্ৰধানমন্ত্ৰীৰ

ৰাছিয়াত কালি অনুষ্ঠিত ৰাষ্ট্ৰপতি নিৰ্বাচনত পুনৰ ৰাষ্ট্ৰপতি হিচাপে জয়ৰ পাছতে প্ৰধানমন্ত্ৰীয়ে ৰাষ্ট্ৰপতি ভ্লাডিমিৰ পুটিনক ফোনযোগে অভিনন্দন জ্ঞাপন কৰে। পুটিনৰ সফলতাৰ প্ৰশংসা কৰি প্ৰধানমন্ত্ৰীয়ে তেওঁৰ নেতৃত্বত ভাৰত আৰু ৰাছিয়াই ‘বিশেষ আৰু অধিক সুবিধাজনক কৌশলগত সহযোগিতা’ৰে’ অধিক শক্তিশালী ৰূপত বিকাশৰ ধাৰাবাহিকতা বৰ্তাই ৰাখিব পাৰিব বুলি আশা প্ৰকাশ কৰে। তেওঁ লগতে কয় যে চলিত বৰ্ষৰ শেষভাগত বাৰ্ষিক সন্মিলনত ৰাষ্ট্ৰপতি পুটিনক ভাৰতত আদৰণী জনাবলৈ আগ্ৰহ প্ৰকাশ কৰে। ৰাষ্ট্ৰপতি পুটিনে ফোন কলৰ বাবে প্ৰধানমন্ত্ৰীক ধন্যবাদ জনায়। তেওঁ ভাৰত-ৰাছিয়াৰ মাজৰ সম্পৰ্কক প্ৰতিটো স্তৰতে শক্তিশালী কৰাৰ প্ৰতিশ্ৰুতি প্ৰদানৰ লগতে ভাৰত আৰু ইয়াৰ লোকসকলৰ প্ৰগতিৰ ধাৰা অব্যাহত থকাটো বিচাৰে।
ইণ্ডোনেছিয়াৰ মধ্য ছুলাৱেছীত ছুনামি আৰু ভূমিকম্পৰ ফলত প্ৰাণহানি হোৱাৰ সকলৰ প্ৰতি প্ৰধানমন্ত্ৰীৰ শোক

প্ৰধানমন্ত্ৰী শ্ৰী নৰেন্দ্ৰ মোদীয়ে ইণ্ডোনেছিয়াৰ মধ্য ছুলাৱেছীত ছুনামি আৰু ভূমিকম্পত প্ৰাণহানি হোৱাৰ সকলৰ লগতে বিধ্বংসী অৱস্থাৰ বাবে গভীৰ শোক প্ৰকাশ কৰে। প্ৰধানমন্ত্ৰীয়ে কয় “ইণ্ডোনেছিয়াৰ মধ্য ছুলাৱেছীত ছুনামি আৰু ভূমিকম্পত প্ৰাণহানি হোৱাৰ সকলৰ লগতে বিধ্বংসী অৱস্থাৰ বাবে দুখিত হৈছো। ইয়াৰ বাবে মই গভীৰ শোক প্ৰকাশ কৰিছো। সামূদ্ৰিক প্ৰতিবেশী দেশখনৰ সংকটৰ সময়ত ভাৰতে তেওঁলোকৰ ওচৰত থিয় দিছে।”
খাদ্য প্ৰস্তুতকৰণ খণ্ডৰ বিশ্বৰ মুখ্য কাৰ্যবাহী বিষয়াসকলৰ সৈতে প্ৰধানমন্ত্ৰীৰ বাৰ্তালাপ

প্ৰধানমন্ত্ৰী শ্ৰী নৰেন্দ্ৰ মোদীয়ে আজি খাদ্য প্ৰস্তুতকৰণ আৰু ইয়াৰ লগত জড়িত বিশ্বৰ শীৰ্ষ কোম্পানীসমূহৰ মুখ্য কাৰ্যবাহী বিষয়াসকলৰ সৈতে বাৰ্তালাপ কৰে। এই মত বিনিময় আছিল চলিত ৱৰ্ল্ড ফুড ইণ্ডিয়া ইভেণ্টৰ এক অংশ। মত বিনিময় অনুষ্ঠান ভাগ লোৱাসকলৰ ভিতৰত আমাজন(ইণ্ডিয়া), এমৱে, ব্ৰিটানিয়া ইণ্ডাষ্ট্ৰীজ, কাৰ্গিল এছিয়া পেচিফিক, কোকা-কোলা ইণ্ডিয়া, ডেনফছ, ফিউচাৰ গ্ৰুপ, গ্লেক্সস্মিথক্লাইন, ইছেফুড, আইটিচি, কিক্কোমান, লুলু গ্ৰুপ, মেককেইন, মেট্ৰ’ কেছ এণ্ড কেৰী, মণ্ডেলেজ ইণ্টাৰনেচনেল, নেচলে, অএছআই গ্ৰুপ, পেপছিকো ইণ্ডিয়া, ছিলড এয়াৰ, শ্বাৰফ গ্ৰুপ, স্পাৰ ইণ্টাৰনেচনেল, দ্য হাইন চেলেষ্টিয়েল গ্ৰুপ, দ্য হাৰ্ছি কোম্পানী, ট্ৰেণ্ট লিমিটেড এণ্ড ৱালমাৰ্ট ইণ্ডিয়াৰ মুখ্য কাৰ্যবাহী বিষয়া আৰু বিষয়াসকল উল্লেখযোগ্য। অনুষ্ঠানত খাদ্য প্ৰস্তুতকৰণ উদ্যোগ মন্ত্ৰী শ্ৰীমতী হৰছিমৰত কৌৰ বাদল, খাদ্য প্ৰস্তুতকৰণ উদ্যোগ বিভাগৰ ৰাজ্যিক মন্ত্ৰী সাধৱী নিৰঞ্জন জ্যোতি আৰু কেন্দ্ৰীয় চৰকাৰৰ কেইবাগৰাকী জ্যেষ্ঠ বিষয়া উপস্থিত থাকে। মুখ্য কাৰ্যবাহী বিষয়াসকলে বিশ্ব বেংকৰ শেহতীয়া ইজ ডুইং বিজিনেছৰ প্ৰতিবেদনত ভাৰতৰ ৰেংক উন্নীত হোৱাৰ বাবে প্ৰধানমন্ত্ৰীক প্ৰশংসা কৰে। অধিকাংশ মুখ্য কাৰ্যবাহী বিষয়াই প্ৰধানমন্ত্ৰীৰ নেতৃত্বত কৃষকৰ আয় দুগুন কৰাৰ সপোন আৰু বিগত তিনি বছৰত অৰ্থনৈতিক সংস্কাৰৰ অগ্ৰগতি আৰু উন্নতিৰ বাবে প্ৰেৰিত হোৱা বুলি কয়। তেওঁলোকে বিশেষকৈ গাঁথনিগত সংস্কাৰ তথা ব্যাপক প্ৰচেষ্টা যেনে জিএছটি আৰু এফডিআইৰ ক্ষেত্ৰত উদাৰ মনোভাৱক প্ৰশংসা কৰে। অংশগ্ৰহণকাৰীসকলেও খাদ্য প্ৰস্তুতকৰণ খণ্ডত উৎপাদন বৃদ্ধি, খাদ্য আৰু পুষ্টি নিৰাপত্তা, নিয়োগ সৃষ্টিৰ লগতে ইয়াৰ মুল্য সংযোজনত অধিক গুৰুত্ব আৰোপ কৰে। মুখ্য কাৰ্যবাহী বিষয়াসকলে ভাৰতৰ খাদ্য প্ৰস্তুতকৰণ, কৃষি, আইনী আৰু খুচুৰা বিক্ৰীৰ সামগ্ৰিক বিকাশৰ প্ৰচেষ্টাক সামৰি এক আলোকপাত আগবঢ়ায়। তেওঁলোকে খেতি চপোৱাৰ পাছৰ আন্তঃগাঁথনি শক্তিশালী কৰাৰ বাবে পূৰ্বৰ সূযোগৰ প্ৰতি আগ্ৰহ প্ৰদৰ্শন কৰে। তেওঁলোকে ভাৰতৰ বিকাশৰ যাত্ৰাত সহযোগী হোৱাৰ নিশ্চয়তা প্ৰদান কৰে। মুখ্য কাৰ্যবাহী বিষয়াসকলে আগবঢ়োৱা মতামতক ধন্যবাদ জনাই প্ৰধানমন্ত্ৰীয়ে কয় যে তেওঁলোকৰ পৰ্যবেক্ষনত ভাৰত সম্পৰ্কে অসাধাৰণ উদ্দীপনাকে নিৰ্দেশ কৰে। প্ৰধানমন্ত্ৰীয়ে মুখ্য কাৰ্যবাহী বিষয়াসকলৰ পৰামৰ্শৰ গুৰু্ত্বক প্ৰশংসা কৰে। প্ৰধানমন্ত্ৰীয়ে অংশগ্ৰহণকাৰীসকলে কৃষিজাত উৎপাদিত সামগ্ৰী আৰু কৃষকৰ আয় দুগুন কৰাৰ ক্ষেত্ৰত লোৱা ব্যৱস্থাসমূহক আদৰণী জনায়। বিশেষকৈ, তেওঁ কয় যে ভাৰতৰ বৰ্ধিত মধ্যবিত্ত শ্ৰেণী আৰু চৰকাৰৰ নীতিগত প্ৰচেষ্টাই খাদ্য প্ৰস্তুতকৰণ ব্যৱস্থাৰ সকলো অংশগ্ৰহণকাৰীক ব্যাপক সূযোগ প্ৰদান কৰে বুলি কয়। প্ৰধানমন্ত্ৰীয়ে কৃষকৰ উৎপাদন ব্যয় হ্ৰাস আৰু কৃষিজাত উৎপাদিত সামগ্ৰীৰ অপচয় ৰোধৰ প্ৰতি কেন্দ্ৰীয় চৰকাৰৰ সংকল্পৰ কথা উল্লেখ কৰে। তেওঁ বিশ্বৰ মুখ্য কাৰ্যবাহী বিষয়াসকলক ভাৰতত অধিক উৎপাদন কৰাৰ ক্ষেত্ৰত নিয়োজিত হ’বলৈ আহ্বান জনায়। ইয়াৰ পূৰ্বে শ্ৰীমতী হৰছিমৰত কৌৰ বাদলে খাদ্য প্ৰস্তুতকৰণ খণ্ডত বিনিয়োগ বৃদ্ধিৰ প্ৰতি চৰকাৰী নীতিৰ সন্দৰ্ভত চমুকৈ ব্যাখ্যা কৰে।
যোশীমঠ সন্দৰ্ভত উচ্চ পৰ্যায়ৰ সভা অনুষ্ঠিত কৰিব প্ৰধানমন্ত্ৰীৰ কাৰ্যালয়

প্ৰধানমন্ত্ৰীৰ প্ৰধান সচিব ড০ পি কে মিশ্ৰই আজি আবেলি প্ৰধানমন্ত্ৰীৰ কাৰ্যলয়ত কেবিনেট সচিব, ভাৰত চৰকাৰৰ জ্যেষ্ঠ বিষয়াবৰ্গ আৰু ৰাষ্ট্ৰীয় দুৰ্যোগ ব্যৱস্থাপনা প্ৰাধিকৰণৰ সদস্যসকলৰ উপস্থিতিৰে এক উচ্চ পৰ্যায়ৰ পৰ্যালোচনা সভা অনুষ্ঠিত কৰিব। যোশীমঠৰ জিলা বিষয়াসকলেও এই সভাত ভিডিঅ' কনফাৰেন্স ব্যৱস্থাৰ জৰিয়তে অংশগ্ৰহণ কৰিব। উত্তৰাখণ্ডৰ জ্যেষ্ঠ বিষয়াবৰ্গইয়ো ভিডিঅ' কনফাৰেন্স ব্যৱস্থাৰ জৰিয়তে সভাখনত ভাগ ল’ব।
প্রধানমন্ত্রীয়ে গুৰু পূৰ্ণিমাত জনসাধাৰণক অভিনন্দন জনাইছে

প্ৰধানমন্ত্ৰী শ্ৰী নৰেন্দ্ৰ মোদীয়ে গুৰু পূৰ্ণিমাৰ পৱিত্ৰ উপলক্ষত জনসাধাৰণক অভিনন্দন জনাইছে। এটা টুইটত, প্ৰধানমন্ত্ৰীয়ে কৈছে; “গুৰু পূৰ্ণিমাৰ অভিনন্দন। এয়া সেই সকলো আদৰ্শ গুৰুৰ প্ৰতি কৃতজ্ঞতা প্ৰকাশ কৰাৰ দিন, যিসকলে আমাক অনুপ্ৰাণিত কৰিছে, আমাক পৰামৰ্শ দিছে আৰু আমাক জীৱনৰ বিষয়ে বহুত কথা শিকাইছে। আমাৰ সমাজে জ্ঞান প্ৰাপ্তি আৰু বুদ্ধিমত্তাক অতিশয় গুৰুত্ব দিয়ে। আশা কৰিছো যে আমাৰ গুৰুসকলৰ আশীৰ্বাদে ভাৰতক নতুন উচ্চতালৈ লৈ যাব।”
শ্যামজী কৃষ্ণ বর্মাৰ জয়ন্তীত তেওঁলৈ শ্ৰদ্ধা নিবেদন প্ৰধানমন্ত্ৰী

প্ৰধানমন্ত্ৰী শ্ৰী নৰেন্দ্ৰ মোদীয়ে শ্যামজী কৃষ্ণ বর্মাৰ জয়ন্তীত তেওঁলৈ শ্ৰদ্ধা নিবেদন কৰিছে। প্ৰধানমন্ত্ৰীগৰাকীয়ে তদুপৰি ২০০৩ ত ছুইজাৰলেণ্ডৰপৰা ভাৰতলৈ শ্যামজী কৃষ্ণ বর্মাৰ ভষ্ম অনা আৰু ২০১৫ ত যুক্তৰাজ্যৰপৰা তেওঁৰ ৰিইনছটেটমেন্ট চাৰ্টিফিকেট লাভ কৰাৰ কথা দোহাৰে। এলানি টুইটত, প্ৰধানমন্ত্ৰীগৰাকীয়ে কয়; মহান ক্ৰান্তিকাৰী আৰু স্বতন্ত্ৰতা সেনানী শ্যামজী কৃষ্ণ বর্মাৰ জয়ন্তীত তেওঁলৈ শ্ৰদ্ধা নিবেদন কৰিছো। দেশক দাসত্বৰপৰা মুক্ত কৰিবলৈ তেওঁ নিজৰ জীৱনক সমৰ্পিত কৰিছিল। কৃতজ্ঞ ৰাষ্ট্ৰই স্বাধীনতাৰ যুঁজত তেওঁৰ যোগদান কেতিয়াও পাহৰি নাযায়। শ্যামজী কৃষ্ণ বর্মাৰ জয়ন্তীত তেওঁলৈ শ্ৰদ্ধা নিবেদন কৰিছো। ২০০৩ ত ছুইজাৰলেণ্ডৰপৰা শ্যামজী কৃষ্ণ বর্মাৰ ভষ্ম কঢ়িয়াই অনা আৰু ২০১৫ ত মোৰ যুক্তৰাজ্য ভ্ৰমণৰ সময়ছোৱাত তেওঁৰ ৰিইনছটেটমেন্ট চাৰ্টিফিকেট গ্ৰহণৰ সুযোগ লাভে মোক কৃতাৰ্থ কৰিছিল। ভাৰতৰ যুৱ সমাজে তেওঁৰ সাহসিকতা আৰু মহানতা সন্দৰ্ভত অধিক জনাতো গুৰুত্বপূৰ্ণ।
প্ৰধানমন্ত্ৰীয়ে পণ্ডিত দীনদয়াল উপাধ্যায়ক তেওঁৰ জয়ন্তীত শ্ৰদ্ধাঞ্জলি দিয়

প্ৰধানমন্ত্ৰী শ্ৰী নৰেন্দ্ৰ মোদীয়ে পণ্ডিত দীনদয়াল উপাধ্যায়ক তেওঁৰ জয়ন্তীত শ্ৰদ্ধাঞ্জলি দিয়ে। এটা টুইটত প্ৰধানমন্ত্ৰীয়ে কৈছে; “মই পণ্ডিত দীনদয়াল উপাধ্যায় জীক তেওঁৰ জয়ন্তীত শ্ৰদ্ধাঞ্জলি অৰ্পিত কৰিছো। তেওঁৰ অন্ত্যোদয় আৰু দুখীয়াৰ সেৱা কৰাত মনোবলে আমাক নিৰন্তৰ প্ৰেৰণা দিয়ে। তেওঁক এজন অসাধাৰণ বিচাৰক আৰু বুদ্ধিজীৱীৰ ৰূপতো স্মৰণ কৰা হয়।”
প্ৰধানমন্ত্ৰীয়ে ব্ৰাছিলিয়াত চৰকাৰী প্ৰতিষ্ঠানৰ বিৰুদ্ধে বিদ্ৰোহ আৰু লণ্ডভণ্ড কৰাৰ খবৰত চিন্তা প্ৰকাশ কৰ

প্ৰধানমন্ত্ৰী শ্ৰী নৰেন্দ্ৰ মোদীয়ে ব্ৰাছিলিয়াত চৰকাৰী প্ৰতিষ্ঠানৰ বিৰুদ্ধে বিদ্ৰোহ আৰু লণ্ডভণ্ড কৰাৰ খবৰত চিন্তা প্ৰকাশ কৰিছে। এটা টুইটত প্ৰধানমন্ত্ৰীয়ে কৈছে; "ব্ৰাছিলিয়াত চৰকাৰী প্ৰতিষ্ঠানৰ বিৰুদ্ধে বিদ্ৰোহ আৰু লণ্ডভণ্ড কৰাৰ খবৰত অত্যন্ত চিন্তিত হৈছো। সকলোৱে গণতান্ত্ৰিক পৰম্পৰাক সন্মান কৰা দৰকাৰ। আমি ব্ৰাজিলৰ কৰ্তৃপক্ষৰ প্ৰতি আমাৰ সম্পূৰ্ণ সমৰ্থন জনাইছো।"
প্রধানমন্ত্রীয়ে অহা ৫ ফেব্ৰুৱাৰীত হায়দৰাবাদ ভ্ৰমণ কৰি

প্রধানমন্ত্রী শ্রী নৰেন্দ্র মোদীয়ে অহা ৫ ফেব্ৰুৱাৰী শনিবাৰে হায়দৰাবাদ ভ্ৰমণ কৰিব। তেওঁ দিনৰ ২:৪৫ বজাত হায়দৰাবাদত পতনচিৰুত ইন্টাৰনেচনেল ক্রপছ ৰিছার্চ ইন্সটিটিউট ফৰ ছেমি-এৰিড ট্রপিক্স (আইচিআৰআইএছএটি) প্রতিষ্ঠানৰ কেম্পাছলৈ যাব আৰু তাত এই প্রতিষ্ঠানৰ ৫০তম বার্ষিকী উদযাপনৰ সূচনা কৰিব। সেইদিনাই বিয়লি ৫ বজাত প্রধানমন্ত্রীয়ে হায়দৰাবাদত ষ্টেচু অফ ইক্যুৱেলিটি বা সমতাৰ মূর্তি জাতিৰ উদ্দেশ্যে উছৰ্গা কৰিব। একাদশ শতাব্দীৰ ভক্তি সাধক শ্রী ৰামানুজাচার্যৰ স্মৰণত ২১৬ ফুট উচ্চতা বিশিষ্ট এই ষ্টেচুটি গঢ়ি তোলা হৈছে। উল্লেখ কৰিব পাৰি, সাধক ৰামানুজাচার্যই বিশ্বাস, ধর্ম আৰু জাতি সহ জীৱনৰ সকলো ক্ষেত্রত সমতাৰ আদর্শ প্রচাৰ কৰিছিল। পঞ্চলোহা বা পাঁচটি ধাতুৰে এই মূর্তি প্ৰস্তুত হৈছে। ইয়াৰ ভিতৰত আছে সোণ, ৰূপ, তাম, পিতল আৰু জিঙ্ক। ৫৪ ফুট উচ্চতা বিশিষ্ট ভবনৰ ওপৰত মূর্তিটো বহুউৱা হৈছে। এই ভবনৰ নাম হৈছে ভাৰত বেদী। তাত কেইবাটাও ফ্লোৰ বা তল আছে। একো একোটা ফ্লোৰত বৈদিক ডিজিটেল গ্রন্থাগাৰ আৰু গৱেষণাকেন্দ্র, ভাৰতীয় প্রাচীন গ্রন্থ সংগ্রহালয়, থিয়েটাৰ, শ্রী ৰামানুজাচার্যৰ জীৱন আৰু কর্ম সম্পর্কিত শিক্ষামূলক গেলাৰী প্রভৃতি আছে। শ্রী ৰামানুজাচার্যৰ আশ্রমৰ শ্রী চিন্না জিয়াৰ স্বামীয়ে এই মূর্তিটো গঢ়াৰ ধাৰণা দিছে। অনুষ্ঠানত শ্রী ৰামানুজাচার্যৰ জীৱনাদর্শক লৈ এটা থ্রিডি প্ৰেজেন্টেচন দেখুওৱা হ'ব। ইয়াৰ পাছত, প্রধানমন্ত্রীয়ে ১০৮টা দিব্যদিসম বা অলঙ্কাৰ খোদাই কৰা মন্দিৰ ঘুৰি চাব। ষ্টেচু অফ ইক্যুৱেলিটিৰ কাষত ভাৰ্চুৱেল পদ্ধতিত এই মন্দিৰসমূহ তৈয়াৰ কৰা হৈছে। শ্রী ৰামানুজাচার্যই মানুহৰ কল্যাণত নিৰলস কাম কৰিছে। তেওঁ ভাবিছিল যে প্রত্যেক মানুহৰ জাতি, লিঙ্গ, ধর্ম, বর্ণ নির্বিশেষে সমান অধিকাৰ আছে। শ্রী ৰামানুজাচার্যৰ ১০০০তম জন্মবার্ষিকী উপলক্ষে ১২ দিনৰ যি সহস্রাব্দ সমাৰোহৰ আয়োজন কৰা হৈছে, তাৰ অংশ হিচাপে এই ষ্টেচুটোৰ উদ্বোধন কৰা হ'ব। এই অনুষ্ঠানত যোগ দিয়াৰ আগতে প্রধানমন্ত্রীয়ে আইচিআৰআইএছএটি প্রতিষ্ঠানৰ ৫০তম বার্ষিকী উদযাপনৰ সূচনা কৰিব। তেওঁ তাত বৃক্ষ সংৰক্ষণ সম্পর্কীয় জলবায়ু পৰিবর্তন মোকাবিলাত এটা গৱেষণা কেন্দ্র আৰু ৰেপিড জেনেৰেচন এডভান্সমেন্ট ফেচিলিটি চেন্টাৰৰ উদ্বোধন কৰিব। এই গৱেষণা কেন্দ্র দুটাই এছিয়া আৰু ছাব-সাহাৰা আফ্রিকাৰ ক্ষুদ্ৰ কৃষকসকলৰ কল্যাণত কাম কৰিব। এই উপলক্ষে প্রধানমন্ত্রীয়ে আইচিআৰআইএছএটি প্রতিষ্ঠানৰ এটা অভিনৱ নক্সা সম্বলিত প্রতীক আৰু স্মাৰক ডাক টিকট প্রকাশ কৰিব। উল্লেখ কৰিব পাৰি, এছিয়া আৰু ছাব-সাহাৰা আফ্রিকা অঞ্চলত কৃষি গৱেষণা আৰু উন্নয়নৰ সৈতে আন্তর্জাতিক স্তৰৰ এই প্রতিষ্ঠানটো যুক্ত আছে। এই প্রতিষ্ঠানটোৱে কৃষকসকলক অধিক ফলনশীল বীজ আৰু ক্ষুদ্র কৃষকসকলক শুষ্ক এলেকাত কৃষি কাৰ্যত সহায় কৰি থাকে।
ভাৰত আৰুছৌডি আৰৱৰ মাজত পর্যটন ক্ষেত্রতবুজাবুজি চুক্তি স্বাক্ষৰৰ ক্ষেত্ৰত কেবিনেটৰ অনুমোদন

ভাৰত আৰু ছৌডি আৰৱৰ মাজত পর্যটন ক্ষেত্রত সহযোগিতা আৰু অধিক বৃদ্ধি কৰি তোলাৰ উদ্দেশ্যেৰে কেন্দ্রীয় পর্যটন মন্ত্রালয়আৰু ছৌডি পর্যটন আয়োগতথা ছৌডি আৰৱ ৰাষ্ট্ৰীয় ঐতিহ্যৰ মাজত সম্পন্ন হোৱা বুজাবুজি চুক্তিখনলৈ যাৱতীয় অনুমোদন জনাইছে দেশৰ কেন্দ্ৰীয় কেবিনেটে। উল্লেখ্য যে প্ৰধানমন্ত্ৰী নৰেন্দ্ৰ মোদীৰ পৌৰহিত্যত বুধবাৰে অনুষ্ঠিত এক গুৰুত্বপূৰ্ণ কেবিনেট বৈঠকত এই অনুমোদনৰ সিদ্ধান্ত গ্ৰহণ কৰা হৈছে। এই বুজাবুজি চুক্তি স্বাক্ষৰৰ উদ্দেশ্য হৈছে পর্যটন ক্ষেত্রৰ উন্নয়ন, হোটেল, ৰিজ’ৰ্ট, পর্যটক আবাস সংক্রান্তীয় সুযোগ-সুবিধা, পর্যটন সংক্রান্তীয় তথ্য আৰু পৰিসাংখ্যিকতথা কৃষি-পর্যটন, মৰুভূমি পর্যটন আদি ক্ষেত্রত তথ্য আৰু বিশেষজ্ঞৰ আদান-প্রদান। গণমাধ্যমত প্রকাশিত বা সম্প্রচাৰিত অনুষ্ঠান বা কাৰ্যসূচীৰ বিনিময়, পর্যটন সংক্রান্তীয়চুটিছবিৰ আদান-প্রদান, বিশেষজ্ঞ আৰু পর্যটনৰসৈতে জড়িত প্রতিনিধিসকলৰ দেশ ভ্রম আদিও ইয়াৰ মাজত সন্নিৱিষ্ট থাকিব। ইয়াৰ উপৰি পর্যটন ক্ষেত্রত বিনিয়োগৰ সুযোগ-সুবিধা বিচাৰি উলিওৱা আৰু পর্যটন প্রকল্পসমূহত পাৰস্পৰিক বিনিয়োগত উৎসাহ প্রদান বিষয়টোও জড়িত থাকিব। যৌথভাৱে পর্যটন সংক্রান্তীয় অনুষ্ঠান, প্রদর্শনী, সভা-সন্মিলনৰ আয়োজন কৰাৰো প্রস্তাৱ আছে ইয়াত। ইয়াৰ উপৰিও, পর্যটন ক্ষেত্রত উদ্ভাৱনমূলক অভিজ্ঞতা আৰু প্রযুক্তিৰ আদান-প্রদান আৰু পর্যটন ক্ষেত্রৰসৈতেজড়িত আন্তর্জাতিক মঞ্চ আৰু সংগঠনসমূহৰ সৈতে পাৰস্পৰিক সহযোগিতা আৰু সমন্বয় বৃদ্ধিৰ কথাও এই চুক্তিত উল্লেখ কৰা হৈছে।
ভাৰ্চুৱেল পদ্ধতিত ভাৰত-অষ্ট্ৰেলিয়াৰ মাজত অৰ্থনৈতিক সহযোগিতা আৰু বাণিজ্য চুক্তি(ইণ্ডিয়াঅষ্ট্ৰেলিয়া ইচিটিএ)ৰ স্বাক্ষৰ অনুষ্ঠানত প্ৰধানমন্ত্ৰী শ্ৰী নৰেন্দ্ৰ মোদীৰ বক্তব্যৰ ইংৰাজী অনুবাদ

প্ৰধানমন্ত্ৰী মৰিচন, অষ্ট্ৰেলিয়া আৰু ভাৰতৰ বাণিজ্য মন্ত্ৰীসকল, আৰু আমাৰ সৈতে যোগদান কৰা দুয়োখন দেশৰ বন্ধুসকল, নমস্কাৰ! আজি এমাহৰো কম সময়ৰ ভিতৰত বন্ধু স্কটৰ সৈতে এয়া মোৰ তৃতীয় মুখামুখি বাৰ্তালাপ। আমাৰ মাজত যোৱা সপ্তাহত ভাৰ্চুৱেল সন্মিলনত অতি ফলপ্ৰসূ আলোচনা হৈছিল। সেই সময়ত, আমি আমাৰ অৰ্থনৈতিক সহযোগিতা আৰু বাণিজ্য চুক্তি সম্পৰ্কে অতি সোনকালে আলোচনা সমাপ্ত কৰিবলৈ সংশ্লিষ্ট বিভাগৰ বিষয়াসকলক নিৰ্দেশ দিছিলোঁ। আৰু মই অত্যন্ত সুখী যে আজি এই গুৰুত্বপূৰ্ণ চুক্তিখন স্বাক্ষৰিত হৈছে। এই অসাধাৰণ সাফল্যৰ বাবে মই দুয়োখন দেশৰ বাণিজ্য মন্ত্ৰী আৰু তেওঁলোকৰ বিষয়াসকলক আন্তৰিক অভিনন্দন জনাইছোঁ। মই অষ্ট্ৰেলিয়াৰ প্ৰাক্তন প্ৰধানমন্ত্ৰী আৰু প্ৰধানমন্ত্ৰী মৰিছনৰ বৰ্তমানৰ বাণিজ্য দূত শ্ৰী টনি এবটকো বিশেষভাৱে অভিনন্দন জনাইছোঁ। তেওঁৰ প্ৰচেষ্টাই প্ৰক্ৰিয়াটো ত্বৰান্বিত কৰাত অৰিহণা যোগাইছে। বন্ধুসকল, ইমান কম সময়ৰ ভিতৰতে এনে এক গুৰুত্বপূৰ্ণ চুক্তি স্বাক্ষৰে দুয়োখন দেশৰ মাজৰ পাৰস্পৰিক বিশ্বাসকেই প্ৰতিফলিত কৰে। আমাৰ দ্বিপাক্ষিক সম্পৰ্কৰ বাবে এয়া নিঃসন্দেহে এক সন্ধিক্ষণ। আমাৰ দুয়োখন দেশৰ অৰ্থব্যৱস্থাত এনে অনেক সম্ভাৱনা আছে যিয়ে ইজনে সিজনৰ প্ৰয়োজনীয়তা পূৰণ কৰিব পাৰে। মই নিশ্চিত যে এই চুক্তিৰ জৰিয়তে আমি এই সুযোগসমূহৰ সম্পূৰ্ণ সুবিধা গ্ৰহণ কৰিবলৈ সক্ষম হ’ম। এই চুক্তিয়ে আমাৰ বাবে শিক্ষাৰ্থী, পেছাদাৰী আৰু পৰ্যটকৰ আদান-প্ৰদান সহজ কৰি তুলিব। ইয়াৰ ফলত দুয়োখন দেশৰ সম্পৰ্ক আৰু অধিক শক্তিশালী হব। ভাৰত-অষ্ট্ৰেলিয়া অৰ্থনৈতিক সহযোগিতা আৰু বাণিজ্য চুক্তিৰ কাৰ্যকৰী আৰু সফল আলোচনাৰ বাবে মই দুয়োখন দেশৰ বিষয়াসকলক আকৌ এবাৰ অভিনন্দন জনাইছোঁ। আজিৰ এই চুক্তি স্বাক্ষৰ অনুষ্ঠানত যোগদান কৰাৰ বাবে প্ৰধানমন্ত্ৰী মৰিছনক মোৰ আন্তৰিক ধন্যবাদ জনাইছোঁ। অষ্ট্ৰেলিয়াৰ আগন্তুক নিৰ্বাচন সফলতাৰে সম্পন্ন কৰাৰ বাবে মোৰ শুভেচ্ছা জ্ঞাপন কৰিছোঁ। লগতে কাইলৈ অনুষ্ঠিত হ’বলগীয়া বিশ্বকাপৰ ফাইনেলৰ বাবে অষ্ট্ৰেলিয়াৰ মহিলা ক্ৰিকেট দললৈ শুভেচ্ছা জনাইছোঁ।
আকাশমাৰ্গেৰে বিহাৰৰ বানবিধ্বস্ত পৰিস্থিতিৰ বুজ ল’লে প্ৰধানমন্ত্ৰীয়ে; ৫০০ কোটি টকাৰ সাহাৰ্য ঘোষণা

প্ৰধানমন্ত্ৰী শ্ৰী নৰেন্দ্ৰ মোদীয়ে আজি আকাশমাৰ্গেৰে বিহাৰৰ বানবিধ্বস্ত পৰিস্থিতিৰ বুজ লয়; তেওঁ মুখ্যমন্ত্ৰী নীতিশ কুমাৰ আৰু উপ-মুখ্যমন্ত্ৰী শ্ৰী সুশীল কুমাৰ মোদী তথা ৰাজ্যৰ জ্যেষ্ঠ বিষয়াসকলৰ সৈতে পুৰ্ণিয়াত এক বৈঠকত মিলিত হৈ সাহাৰ্য, পুনৰ সংস্থাপন আৰু ক্ষতিপুৰণৰ দিশবোৰ পৰ্যালোচনা কৰে। ৰাজ্যখনৰ প্ৰতি সম্ভাব্য সকলো সহযোগিতাৰ আশ্বাস দি প্ৰধানমন্ত্ৰীয়ে তাৎক্ষণিকভাৱে ৫০০ কোটি টকাৰ সাহাৰ্য আগবঢ়োৱাৰ কথা ঘোষণা কৰে। প্ৰধানমন্ত্ৰীয়ে কেন্দ্ৰৰ এটা দলে বিহাৰ ভ্ৰমণ কৰি শীঘ্ৰে ক্ষয়-ক্ষতি আৰু সাহাৰ্যৰ পৰ্যালোচনা কৰিব বুলি আশ্বাস দিয়ে। প্ৰধানমন্ত্ৰীয়ে বীমা কোম্পানীসমূহক বান বিধ্বস্ত অঞ্চল পৰ্যবেক্ষণ কৰি কৃষকসকলক শস্য বীমাৰ বিপৰীতে তেওঁলোকৰ দাবী শীঘ্ৰে নিষ্পত্তি কৰিবলৈ নিৰ্দেশ দিয়ে। তেওঁ লগতে পথ পৰিবহণ মন্ত্ৰালয়ক বানৰ ফলত বিধ্বস্ত পথসমূহত মেৰামতি কৰাৰা বাবে ফলপ্ৰসূ পদক্ষেপ গ্ৰহণ কৰাৰ বাবে নিৰ্দেশ দিয়ে। কেন্দ্ৰই ৰাজ্যখনত বানৰ ফলত বিঘ্নিত হোৱা বিদ্যুৎ খণ্ডৰ আন্তঃগাঁথনি তাৎক্ষণিকভাৱে পুনঃসংযোগ কৰাৰ বাবে সকলো ধৰণৰ সাহাৰ্য আগবঢ়াব বুলি কয়। ইফালে, বানপীড়িত অঞ্চলত বানত সলিল সমাধি ঘটা লোকৰ আত্মীয়লৈ ২ লাখকৈ আৰু আহত ব্যক্তিলৈ ৫০ হাজাৰকৈ এককালীন বিত্তীয় সাহাৰ্য প্ৰদান কৰিব বুলি ঘোষণা কৰে। প্ৰধানমন্ত্ৰী শ্ৰী নৰেন্দ্ৰ মোদী আৰু নেপালৰ প্ৰধানমন্ত্ৰী শ্ৰী শ্বেৰ বাহাদুৰ দেওবাৰ সৈতে সপ্তকাশী বৃহৎ নদীবান্ধ প্ৰকল্প আৰু সোনকোচি জলাধাৰভিত্তিক পৃথকীকৰণ বান্ধ আঁচনিৰ সবিশেষ প্ৰকল্প প্ৰতিবেদন প্ৰস্তুত কৰাৰ বাবে সহমত প্ৰকাশ কৰাৰ লগতে দুয়ো খন দেশে বানপানী নিয়ন্ত্ৰণৰ ক্ষেত্ৰত সহযোগিতাৰে কাম কৰাৰ প্ৰতিও একমতত উপনীত হয়। ই অঞ্চলটোৰ বান নিয়ন্ত্ৰণত এক বৃহৎ ভূমিকা পালন কৰিব বুলি কয়।
উত্তৰাখণ্ডত সংঘটিত বাছ দুৰ্ঘটনাত শোক প্ৰকাশ প্ৰধানমন্ত্ৰী

প্ৰধানমন্ত্ৰী শ্ৰী নৰেন্দ্ৰ মোদীয়ে উত্তৰাখণ্ডত সংঘটিত এক শোকাৱহ বাছ দুৰ্ঘটনাত কেইবাগৰাকীও যাত্ৰীৰ মৃত্যুত গভীৰ শোক প্ৰকাশ কৰিছে। প্ৰধানমন্ত্ৰী মোদীয়ে প্ৰধানমন্ত্ৰীৰ ৰাষ্ট্ৰীয় সাহায্য পুঁজিৰ (পিএমএনআৰএফ) পৰা বাছ দুৰ্ঘটনাত নিহতসকলৰ নিকটাত্মীয়ক ৫০,০০০ টকা আৰু আহত সকলক ২ লাখ টকাৰ অনুদান দিয়া কথা ঘোষণা কৰে। প্ৰধানমন্ত্ৰী কাৰ্যালয়ে টুইট কৰিছে; "উত্তৰাখণ্ডত সংঘটিত বাছ দুৰ্ঘটনা অত্যন্ত বেদনাদায়ক। এই দূৰ্ঘটনাত যিসকলে তেওঁলোকৰ প্ৰিয়জনক হেৰুৱাইছে তেওঁলোকলৈ মই সমবেদনা জ্ঞাপন কৰিছো। ৰাজ্য চৰকাৰৰ তত্বাৱধানত, স্থানীয় প্ৰশাসনে ঘটনাস্থলীত যথা সম্ভৱ উদ্ধাৰ অভিযান চলাই আছে।" "প্ৰধানমন্ত্ৰীয়ে উত্তৰাখণ্ডত সংঘটিত দুৰ্ঘটনাত প্ৰাণ হেৰুওৱা লোকসকলৰ নিকটাত্মীয়ৰ বাবে পিএমএনআৰএফৰ পৰা ২ লাখ টকাৰ অনুদান ঘোষণা কৰিছে। আহতসকলৰ প্ৰতিগৰাকীক ৫০,০০০ টকা প্ৰদান কৰা হ'ব।"
ভাৰত-মধ্য এছিয়া শীৰ্ষ সন্মিলনৰ প্ৰথম বৈঠক

প্ৰধানমন্ত্ৰী শ্ৰী নৰেন্দ্ৰ মোদীয়ে ২৭ জানুৱাৰীত ভাৰ্চুৱেল পদ্ধতিৰে ভাৰত-মধ্য এছিয়া শীৰ্ষ সন্মিলনৰ প্ৰথমখন বৈঠকৰ শুভাৰম্ভ কৰিব। এই সন্মিলনত কাজাখস্তান, কিৰগিজ গণৰাজ্য, তাজিকিস্তান, তুৰ্কমেনিস্তান আৰু উজবেকিস্তানৰ ৰাষ্ট্ৰপতিসকলেও অংশগ্ৰহণ কৰিব। ভাৰত আৰু মধ্য এছিয়াৰ দেশসমূহৰ নেতৃবৃন্দৰ মাজত এইধৰণৰ বৈঠক এইখনেই প্ৰথম। প্ৰথম ভাৰত-মধ্য এছিয়া শীৰ্ষ সন্মিলন হৈছে মধ্য এছিয়াৰ দেশসমূহৰ সৈতে ভাৰতৰ ক্ৰমবৰ্ধমান সম্পৰ্কৰ প্ৰতিফলন, যি হৈছে ভাৰতৰ ‘সম্প্ৰসাৰিত প্ৰতিবেশী’ নীতিৰ অংশ। প্ৰধানমন্ত্ৰী শ্ৰী নৰেন্দ্ৰ মোদীয়ে ২০১৫ চনত মধ্য এছিয়াৰ দেশসমূহত এক ঐতিহাসিক ভ্ৰমণ কৰে। পৰৱৰ্তী সময়ত, দ্বিপাক্ষিক আৰু বহুপাক্ষিক উচ্চস্তৰীয় পৰ্যায়ত আলাপ-আলোচনা হয়। ১৮-২০ ডিচেম্বৰ, ২০২০ তাৰিখলৈ নতুন দিল্লীত অনুষ্ঠিত বৈদেশিক মন্ত্ৰীসকলৰ তৃতীয় বৈঠকত ভাৰত-মধ্য এছিয়া শীৰ্ষ সন্মিলন সন্দৰ্ভত আলোচনা হৈছিল যিয়ে ভাৰত-মধ্য এছিয়া সম্পৰ্কক এক গতি প্ৰদান কৰিছে। ইয়াৰ পূৰ্বে ২০২১ চনৰ ১০ নৱেম্বৰত নতুন দিল্লীত আফগানিস্তান বিষয়ত ৰাষ্ট্ৰীয় নিৰাপত্তা আলোচনা অনুষ্ঠিত হৈছিল। উক্ত বৈঠকত মধ্য এছিয়াৰ দেশসমূহৰ ৰাষ্ট্ৰীয় সুৰক্ষা পৰিষদৰ সচিবসকলৰ মাজত আফগানিস্তানক লৈ এক উমৈহতীয়া আঞ্চলিক নীতি গ্ৰহণ কৰাৰ সিদ্ধান্ত গ্ৰহণ কৰা হৈছিল। প্ৰথম ভাৰত-মধ্য এছিয়া সন্মিলনত মধ্য এছিয়াৰ দেশসমূহৰ সৈতে ভাৰতৰ সম্পৰ্ক যাতে নতুন শিখৰলৈ আগুৱাই নিব পাৰি তাৰ বাবে কি কি পদক্ষেপ গ্ৰহণ কৰিব পাৰি তাক লৈ নেতাসকলে আলোচনা কৰিব বুলি আশা কৰা হৈছে। বৈঠকত সংশ্লিষ্ট অঞ্চলৰ নিৰাপত্তা পৰিস্থিতিসহ আঞ্চলিক আৰু আন্তঃৰাষ্ট্ৰীয় স্বাৰ্থ জড়িত বিভিন্ন বিষয়ৰ ওপৰত মত বিনিময় কৰিব বুলি আশা কৰা হৈছে। ভাৰত আৰু মধ্য এছিয়াৰ দেশসমূহৰ মাজত সৰ্বাংগীণ আৰু স্থায়ী সম্পৰ্কৰ ক্ষেত্ৰত এই সন্মিলন অতি গুৰুত্বপূৰ্ণ। সংশ্লিষ্ট দেশসমূহৰ নেতৃবৃন্দৰ অংশগ্ৰহণৰ জৰিয়তে ই প্ৰতিফলিত হ’ব।
চিকিৎসালয়ত ভাৰতীয় বায়ুসেনাৰ মাৰ্শ্বাল অৰ্জুন সিঙক প্ৰধানমন্ত্ৰীৰ সাক্ষাৎ; তেখেতৰ আশু-আৰোগ্য কামনা

প্ৰধানমন্ত্ৰী শ্ৰী নৰেন্দ্ৰ মোদীয়ে নতুন দিল্লীৰ সেনা চিকিৎসালয় (আৰ এণ্ড আৰ)ত চিকিৎসাধীন হৈ থকা ভাৰতীয় বায়ুসেনাৰ মাৰ্শ্বাল অৰ্জুন সিঙক সাক্ষাৎ কৰে। তেখেতৰ পৰিলায়ৰ লোককো সাক্ষাৎ কৰি প্ৰধানমন্ত্ৰীয়ে তেখেতৰ আশু-আৰোগ্য কামনা কৰে। “আৰ এণ্ড আৰ চিকিৎসালয়লৈ গৈ গুৰুতৰভাৱে অসুস্থ ভাৰতীয় বায়ুসেনাৰ মাৰ্শ্বাল অৰ্জুন সিঙক সাক্ষাৎ কৰো।তেখেতৰ পৰিলায়ৰ লোককো সাক্ষাৎ কৰো। আমি সকলোৱে ভাৰতীয় বায়ুসেনাৰ মাৰ্শ্বাল অৰ্জুন সিঙৰ আশু-আৰোগ্য কামনা কৰিছো। চিকিৎসকসকলে যৎপৰোনাস্তি চেষ্টা চলাই আছে”, প্ৰধানমন্ত্ৰীগৰাকীয়ে টুইটাৰযোগে প্ৰকাশ কৰে।